Liisa-Ly Pakosta

Justiits- ja digiminister

Justiits- ja Digiministeerium

info@justdigi.ee 25.04.2025 nr 3-1/9

**Selgitustaotlus**

Austatav justiits- ja digiminister Liisa-Ly Pakosta

Palume Teilt õiguslikku selgitust tulumaksu tagastusnõuetelt kinnipidamiste teostamise järjekorra moodustamise õigusliku regulatsiooni kohta. Kohtutäiturid on saanud võlgnike kaudu andmeid, et Maksu- ja Tolliamet täidab maksukorralduse seaduse (edaspidi MKS) § 46 ja § 106 lg 7 alusel võlgnikule tagastatava enammakstud tulumaksu arvel tasaarvestuse korras esmalt maksunõuded ja alles seejärel kohtutäiturite arestinõuded ka juhul, kus tasaarvestatava maksunõude tähtaeg on saabunud kohtutäituri seatud arestist hiljem.

MKS § 105 lg 3 kohaselt tasaarvestab maksuhaldur maksuseaduses või tollieeskirjades sätestatud rahalise kohustuse tasumise tähtpäeval või seadusega ettenähtud juhtudel maksuhalduri määratud tähtpäeval maksudeklaratsiooni alusel maksukohustuslase rahalised kohustused tema tagastusnõudega (§ 33). Rahalise kohustuse tasumise tähtpäeval toimub tasaarvestamine jooksvalt ilma maksukohustuslase sellekohase taotluseta.

Palume Teilt õiguslikku selgitust, kuidas suhestuvad maksuhalduri tasaarvestuse regulatsiooni täitemenetluse seadustiku (edaspidi TMS) § 65 lg-d 3 ja 4 ning § 111?

Palume selgitada, millised on kohtutäituri õiguslikud ja praktilised võimalused maksuhalduri taoliste otsuste vaidlustamiseks? Juhime Teie tähelepanu praktikale, et maksuhaldur saadab otsuse tulumaksu tagastusnõude täitmise taotluse rahuldamata jätmise kohta vaid maksukohuslasele, ent mitte kohtutäiturile, kes on tagastusnõude arestinud. Kohtutäiturite esitatud andmete kohaselt esitab Maksu- ja Tolliamet otsustel näiteks väärandmeid kohtutäiturite esitatud arestimisaktide kohta.

Palume Teil selgitada, kes ja kuidas peab tagama võlgnikule arestivaba sissetuleku osa olukorras, kus maksuhaldur tasaarvestab tulumaksu tagastusnõude täies ulatuses maksuseaduses või tollieeskirjades sätestatud rahalise kohustusega ja võlgnikul ei ole muud sissetulekut? Olukorras, kus tagastusnõue kantakse kohtutäituri seatud aresti täitmiseks kohtutäiturile peab seda TMS § 132 alusel võlgnikule tagama kohtutäitur. Kas võlgnikust maksukohustuslasel on õigus taotleda arestivaba sissetuleku osa maksuhaldurilt ja kui on, siis kuidas peaks maksuhalduri otsusest saama kohtutäitur teada?

Lugupidamisega

*/digitaalselt allkirjastatud/*

Janek Pool

Ametikogu juhatuse esimees

Jaan Lõõnik, jaan.loonik@kpkoda.ee, 6464619